Kazakhstan Airlines

Kazakhstan Airlines var et flyselskap fra Kasakhstan. Det fløy som nasjonalt flyselskap for landet fra selvstendigheten i 1991 til 1996, da rollen ble videreført av Air Kazakhstan som følge av ulykken med Flight 1907. Selskapet hadde sitt hovedkontor i Almaty i Kasakhstan.

Historie

Oppløsningen av Sovjetunionen i 1991 påvirket også det statseide flyselskapet, Aeroflot. Den kasakhstansk avdelingen, som går tilbake til midten av 1920-tallet, ble omgjort til Kazakhstan Airlines. Ruter fra basen Almaty internasjonale lufthavn ble lansert i 1992.

Selskapet arvet en flåte bestående av følgende fly:
Antonov An-24, An-26 og An-30
Ilyushin Il-18, Il-76 og Il-86
Tupolev Tu-134 og Tu-154
Yakovlev Yak-40 og Yak-42

I februar 1994 ble ett vestligbygd fly satt i rute: en Boeing 747SP, som tidligere hadde tilhørt American Airlines.

Ulykker og hendelser
Kazakhstan Airlines var den 12. november 1996 involvert i flykollisjonen over Charkhi Dadri i India. Med sine 349 forulykkede er det en av de dødeligste luftfartsulykker i historien. Flight 1907, en Ilyushin Il-76, kolliderte med en Boeing 747-100 fra Saudi Arabian Airlines. Undersøkelse av ulykken viste at pilotene på Flight 1907 hadde gått ned fra tilvist høyde, dårlig trening og utilstrekkelige engelskkunnskaper ble sett som årsak til ulykken. Som konsekvens erklærte den kasakhstanske regjeringen at Kazakhstan Airlines var konkurs, og overførte boet til det nyopprettede Air Kazakhstan.

Det var i tillegg fire ulykker som resulterte i at et fly fra Kazakhstan Airlines ble totalskadet, ingen av disse resulterte i dødsfall:
16. januar 1993: en Antonov An-24 (kjennetegn UN-46478) med nitten passasjerer og en besetning på fire krasjlandet på Kostanay lufthavn. Under innflyvning til lufthavnen feilet motoren på venstre vinge. Pilotene klarte ikke å få flyet rettet opp og klarte ikke å gjennomføre en go-around, noe som resulterte i at flyet traff bakken 162 meter før rullebanen startet.
21. januar 1995: en Tupolev Tu-154 (kjennetegn UN-85455) klarte ikke å ta av på rullebanen på Jinnah internasjonale lufthavn i Karachi. Det var 105 passasjerer og 5 besetningsmedlemmer om bord. Flyet hadde en overlast på seks tonn.
13. april 1995 vinglet en Yakovlev Yak-40 (kjennetegn UN-88181) av rullebanen ved Taraz lufthavn under en landing med sidevind. Flyet med 28 passasjerer og 3 besetningsmedlemmer om bord traff en betongbarriere.
1. november 1995 krasjlandet en Antonov An-24 (kjennetegn UN-47710) på et jorde 1100 meter før rullebanen på Tsjimkent internasjonale lufthavn i et mislykket landingsforsøk. Flyet hadde vært på treningstur med 4 besetningsmedlemmer.

Referanser

Kasakhstanske flyselskaper
Flyselskaper etablert i 1991